钦定古今图书集成/方舆汇编/职方典/第1063卷 > 《横渠书院记》明·丁显
## 钦定古今图书集成/方舆汇编/职方典/第1063卷 > 《横渠书院记》明·丁显

默契心融，明道继孟氏不传之统，精思力践，横渠得
程子正派之宗。故杨龟山称其“如彼见识，秦汉以下
何人得到而真。”西山曰：“‘张子有言：圣人者，为天地立
心，为生民立极，为前圣继绝学，为万世开太平’。由是
观之，盖真得孔孟之传者。非天所畀，其孰能与于此？”
先生姓张，讳载，字子厚，厥考寓凤翔郿县，因家焉。先
生登嘉祐二年进士第，累官崇文院校书，同知太常
礼院。辞疾退居太白之阴，横渠之阳，故学者称为横
渠先生。著《西铭》《正蒙》《经学理窟》等书行于世。赠献公，
加封郿国公。先生九世孙讳德者，登宝祐二年进士，
授官知闽之邵武县事，带木主以行，往来建阳，道经
麻沙，见其溪山之胜，欣然爱之，遂卜居焉。创建“横渠
书院”五十楹，以安献公神主，仍以弟御史公大临为
配。凡百整饬，足称大观，其可谓尊祖敬宗，知所重矣。
元季毁于兵火，遗墟故址，鞠为牧场，过者叹息。洪武
丁卯春，邑侯郭伯泰以进士来宰斯邑，访诸儒苗裔，
而皆勉之以学。及闻先生书院弛废，遂召十三世孙
子贵，予钱若干，命于故址鸠工度材，以营其事。始于
己巳之三月，逾四月而落成，悉如旧制。屋宇加丽，观
者歆仰。郭侯知民有所感动，由是俯顺众心，给田二
十亩，以为祭礼之需。而郡守宣城芮侯麟为书“横渠
书院”四字以揭于门，请予记其事。予惟孝子慈孙之
心，孰不欲追扬先世之美，又孰不欲恭奉先世之祀。
顾无其美而不得为与？有其美而无在上者以崇尚
之，则又不敢为者多也。今以先生之德之美，当其子
孙迁徙越世之馀，祠宇废弛之后，犹遇宰以作兴焉。
则正学之在人心固为可见，而孝子慈孙之愿亦无
有不尽矣。《传》曰：“仁者必有后。”固先生修德之报，而彰
往以训来，在郭侯其亦得为政之先务与？是为《记》。